ครม.รับทราบความคืบหน้าแผนฯ 11
ครม.รับทราบความคืบหน้าแผนฯ 11 พร้อมประเมินผลแผนฯ10 3 ปี แรก พบสังคมไทยการศึกษายังด้อยคุณภาพ ปชช.มีพฤติกรรมเสี่ยงต่อการเจ็บป่วย
26 ต.ค. 2553

ครม.รับทราบความคืบหน้าแผนฯ 11 พร้อมประเมินผลแผนฯ10 3 ปี แรก พบสังคมไทยการศึกษายังด้อยคุณภาพ ปชช.มีพฤติกรรมเสี่ยงต่อการเจ็บป่วย
นายวัชระ กรรณิการ์ รองโฆษกประจำสำนักนายกรัฐมนตรี เปิดเผยว่า ที่ประชุมคณะรัฐมนตรี ( ครม. ) รับทราบความก้าวหน้าการจัดทำแผนพัฒนาเศรษฐกิจและสังคมแห่งชาติ ฉบับที่ 11 (พ.ศ. 2555 – 2559)ตามที่สำนักงานคณะกรรมการพัฒนาเศรษฐกิจและสังคมแห่งชาติเสนอ  โดยมี่ผ่านมา สศช. ได้จัดทำวิสัยทัศน์การพัฒนาประเทศไทยในระยะยาว 20 ปี เพื่อวิเคราะห์การเปลี่ยนแปลงทั้งภายในและภายนอกประเทศ กำหนดเป็นวิสัยทัศน์การพัฒนาประเทศระยะ 20 ปี  รวมทั้งการจัดประชุมระดมความคิดเห็นหลายเวทีตั้งแต่ส่วนกลางจนถึงระดับพื้นที่ และได้จัดทำร่างแนวคิดแผนพัฒนาฯ ฉบับที่ 11 ที่เป็นการประเมินผลการพัฒนา วิเคราะห์สภาวะแวดล้อม ที่มีผลกระทบต่อการพัฒนาในมิติเศรษฐกิจ สังคม ทรัพยากรธรรมชาติและสิ่งแวดล้อม
รวมทั้งยังได้ติดตามประเมินผลแผนพัฒนาฯ ฉบับที่ 10 ในระยะ 3 ปีแรกของแผนพัฒนาฯ ฉบับที่ 10 (พ.ศ. 2550 – 2552) ควบคู่ไปกับการจัดทำแผนพัฒนาฯ ฉบับที่ 11 โดยการขับเคลื่อนแผนพัฒนาฯ ฉบับที่ 10 ไปสู่การปฏิบัติ  ซึ่งพบว่าการศึกษาด้อยคุณภาพ  ประชาชนมีพฤติกรรมการดำรงชีวิตที่เสี่ยงต่อการเจ็บป่วยเป็นปัญหาสำคัญของพัฒนาศักยภาพคนไทย  แต่มีภูมิคุ้มกันในการดำรงชีวิตมากขึ้น  เนื่องจากการขยายความคุ้มครองทางสังคมและการพัฒนาระบบหลักประกันสุขภาพ  
ขณะที่ความอยู่เย็นเป็นสุขร่วมกันของคนไทยในช่วง 3 ปีแรกของแผนพัฒนาฯ ฉบับที่ 10 ใกล้เคียงเมื่อสิ้นแผนพัฒนาฯ ฉบับที่ 9 คืออยู่ที่  64 % – 66 % ถือว่าอยู่ในระดับที่ต้องปรับปรุง 
สำหรับข้อเสนอการพัฒนาในช่วงหลังของแผนพัฒนาฯ ฉบับที่ 10 ได้แก่  คุณภาพคนและสังคมไทยให้เป็นสังคมแห่งภูมิปัญญาและการเรียนรู้  , สร้างความเข้มแข็งของชุมชนและสังคมให้เป็นรากฐานการพัฒนาที่มั่นคงของประเทศ ,ปรับโครงสร้างเศรษฐกิจให้สมดุล ยั่งยืนและมีภูมิคุ้มกันมากขึ้น , พัฒนาทรัพยากรธรรมชาติ สิ่งแวดล้อมและความหลากหลายทางชีวภาพ เพื่อเป็นฐานในการพัฒนาประเทศ , เสริมสร้างธรรมาภิบาลในทุกระดับเพื่อการบริหารจัดการที่ดีของประเทศ 
นายวัชระ กล่าวอีกว่า ทิศทางของแผนพัฒนาฯ ฉบับที่ 11 จะมุ่งที่การพัฒนาภายใต้หลักปรัชญาของเศรษฐกิจพอเพียง โดยยึดคนเป็นศูนย์กลางของการพัฒนา ให้ความสำคัญกับการสร้างกระบวนการมีส่วนร่วมของทุกภาคส่วนในสังคมการพัฒนาประเทศสู่ความสมดุลในทุกมิติอย่างบูรณาการและเป็นองค์รวม โดยยึดวิสัยทัศน์ ปี  พ.ศ. 2570 เป็นเป้าหมายคือ “สังคมอยู่ร่วมกันอย่างมีความสุขด้วยความเสมอภาค เป็นธรรม และมีภูมิคุ้มกันต่อการเปลี่ยนแปลง”  
นอกจากนี้ ยังเน้นเรื่อง การสร้างความเป็นธรรมในการกระจายรายได้ควบคู่กับการสร้างสังคมคุณธรรม ,พัฒนาฐานการผลิตและบริการให้เข้มแข็งและมีเสถียรภาพบนฐานความรู้และความสร้างสรรค์ของคนไทย ,สร้างภูมิคุ้มกันให้เข้มแข็งสามารถป้องกันและรองรับผลกระทบและความเสี่ยงจากวิกฤตเศรษฐกิจที่จะเกิดขึ้นในอนาคต